Source: http://www.europarl.europa.eu/doceo/document/A-8-2017-0079_MT.html
Timestamp: 2020-01-17 20:27:19+00:00
Document Index: 389740

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

RAPPORT dwar il-kwittanza għall-implimentazzjoni tal-baġit tal-Awtorità Bankarja Ewropea għas-sena finanzjarja 2015
PE 593.863v02-00 A8-0079/2017
dwar il-kwittanza għall-implimentazzjoni tal-baġit tal-Awtorità Bankarja Ewropea għas-sena finanzjarja 2015
dwar l-għeluq tal-kontijiet tal-Awtorità Bankarja Ewropea għas-sena finanzjarja 2015
– wara li kkunsidra r-rapport tal-Qorti tal-Awdituri dwar il-kontijiet annwali tal-Awtorità Bankarja Ewropea għas-sena finanzjarja 2015, flimkien mat-tweġiba tal-Awtorità(6),
– wara li kkunsidra r-Regolament (UE) Nru 1093/2010 tal-Parlament Ewropew u tal-Kunsill tal-24 ta' Novembru 2010 li jistabbilixxi Awtorità Superviżorja Ewropea (Awtorità Bankarja Ewropea) u li jemenda d-Deċiżjoni Nru 716/2009/KE u jħassar id-Deċiżjoni tal-Kummissjoni 2009/78/KE(9), u b'mod partikolari l-Artikolu 64 tiegħu,
li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Awtorità Bankarja Ewropea għas-sena finanzjarja 2015
C. billi fil-kuntest tal-proċedura ta' kwittanza, l-awtorità ta' kwittanza tisħaq fuq l-importanza speċjali li tissaħħaħ ulterjorment il-leġittimità demokratika tal-istituzzjonijiet tal-UE billi jitjiebu t-trasparenza u r-responsabbiltà, jiġi implimentat il-kunċett ta' baġittjar abbażi tal-prestazzjoni (PBB) u jkun hemm governanza tajba tar-riżorsi umani;
1. Ifakkar li l-Parlament Ewropew serva ta' xprun għall-istabbiliment ta' Sistema Ewropea ta' Superviżjoni Finanzjarja (SESF) ġdida u komprensiva, inklużi t-tliet Awtoritajiet Superviżorji Ewropej (ASE), biex tiġi żgurata sistema ta' superviżjoni finanzjarja aħjar wara l-kriżi finanzjarja;
2. Jinnota mir-rapport tal-Qorti li, fir-rigward ta' kumment wieħed li sar fir-rapport tal-Qorti tal-2012 dwar il-kontribuzzjoni tal-edukazzjoni, li l-azzjoni korrettiva għalih kienet immarkata bħala ''għadha għaddejja'' fir-rapporti tal-Qorti tal-2013 u tal-2014, ittieħdu azzjonijiet korrettivi mill-Awtorità u ġew iffirmati kuntratti ma' 20 minn 21 skola li fihom jattendu t-tfal tal-membri tal-persunal;
3. Jinnota, madankollu, li l-valutazzjoni tal-Qorti tal-Awdituri hija qasira ħafna u toffri ftit suġġerimenti biex titjieb l-effiċjenza fil-ġestjoni tal-baġit tal-Awtorità;
4. Jirrikonoxxi li l-isforzi ta' monitoraġġ tal-baġit matul is-sena finanzjarja 2014 irriżultaw f'rata ta' implimentazzjoni baġitarja ta' 99,34 %, li tfisser tnaqqis ta' 0,47 % meta mqabbla mal-2014, u li r-rata ta' eżekuzzjoni tal-approprjazzjonijiet ta' pagament kienet ta' 89,70 %, li tfisser żieda ta' 5,76 % meta mqabbla mal-2014; jinnota mill-Awtorità li r-rata għolja ta' eżekuzzjoni hija dovuta kemm għal ippjanar u monitoraġġ tajbin tal-baġit u kemm għan-natura limitata tal-baġit tal-Awtorità; jinnota li xi elementi tal-programm ta' ħidma tal-Awtorità kellhom jiġu posposti għall-2016 jew imwettqa f'livell imnaqqas minħabba t-tnaqqis fil-baġit;
5. Jinnota li l-Parlament Ewropew u l-Kunsill naqqsu r-riżorsi finanzjarji tal-Awtorità għall-2015 b'6 % meta mqabbla mas-sena preċedenti, minkejja li allokaw livelli akbar ta' persunal; jinnota li, sabiex timplimenta dak it-tnaqqis, l-Awtorità kellha tnaqqas il-programm ta' ħidma tagħha u tnaqqas l-ispejjeż f'oqsma bħalma huma l-missjonijiet u l-laqgħat operattivi, proġetti operattivi tal-IT u taħriġ tal-persunal; jirrikonoxxi barra minn hekk li l-euro tilfet valur sinifikanti kontra l-lira sterlina matul is-sena, u li b'hekk l-Awtorità kellha titlob baġit emendatorju ta' EUR 1,9 miljun, li ġie adottat f'Awwissu 2015, sabiex tkun tista' tissodisfa l-obbligi finanzjarji tagħha;
7. Jilqa' b'sodisfazzjon il-fatt li l-baġit 2016 tal-Awtorità ġie mtejjeb b'mod sinifikanti, minħabba li l-Awtorità u l-Parlament Ewropew u l-Kunsill ikkunsidraw il-lezzjonijiet misluta mill-proċess tas-sena preċedenti, u li dan irriżulta f'żieda ta' 20 % meta mqabbel mal-baġit inizjali tal-2015;
8. Jinnota li l-Awtorità kompliet tnaqqas ir-rata globali ta' approprjazzjonijiet impenjati riportati minn 15,90 % fl-2014 għal 9,7 % fl-2015; jinnota mir-rapport tal-Qorti li r-riporti ta' approprjazzjonijiet impenjati għat-Titolu II (nefqa amministrattiva) kienu għoljin fil-livell ta' EUR 1 487 794, jew 28 % tat-total tal-approprjazzjonijiet impenjati taħt dan it-titolu, meta mqabbla ma' EUR 3 431 070 jew 48 % fl-2014; jirrikonoxxi li dawn ir-riporti kienu jinkludu kwistjoni mhux solvuta f'dak li jirrigwarda l-VAT pendenti li jrid jitħallas fuq il-ħlas ta' bbilanċjar tal-bini l-ġdid tal-Awtorità, kif ukoll fattura li tikkonċerna rati ta' negozju mill-Uffiċċju tal-Valutazzjonijiet tar-Renju Unit;
12. Jinnota li l-Awtorità għandha tiżgura bilanċ ġeografiku u bejn is-sessi u rispett tal-prinċipju ta' opportunitajiet indaqs, skont l-Artikoli 1d u 27 tar-Regolamenti tal-Persunal u l-Kundizzjonijiet tal-Impjieg ta' Impjegati Oħra tal-Komunitajiet Ewropej; jinnota li l-Awtorità ppubblikat fuq il-websajt tagħha l-postijiet vakanti kollha tagħha;
13. Jinnota li l-Awtorità adottat politika dwar il-kunflitti ta' interess f'Ottubru 2014, u li mill-2012 għandha fis-seħħ linji gwida dwar l-etika; jirrikonoxxi li matul il-proċedura ta' reklutaġġ, il-persunal futur irid jiddikjara l-kunflitti ta' interess potenzjali, minbarra l-valutazzjoni tal-curriculum vitae tagħhom; jieħu nota tal-fatt li l-membri kollha tal-persunal iridu jiddikjaraw kunflitti ta' interess potenzjali fuq bażi annwali, li huma evalwati mill-uffiċjal tal-etika tal-Awtorità; jinnota li l-membri tal-Bord tas-Superviżuri u s-sostituti tagħhom iridu wkoll jiddikjaraw il-kunflitti ta' interess attwali jew potenzjali tagħhom, inklużi l-interessi ekonomiċi, b'mod partikolari kwalunkwe parteċipazzjonijiet f'ishma ta' istituzzjonijiet finanzjarji; jinnota wkoll li dawn id-dikjarazzjonijiet kollha u dawk tal-maniġment superjuri tal-Awtorità huma ppubblikati fuq is-sit web tagħha u jiġu aġġornati kull sena; jiddispjaċih, madankollu, li la l-curriculum vitae tal-Bord Maniġerjali u lanqas tal-Bord tas-Superviżuri ma huma ppubblikati fuq is-sit web tal-Awtorità; jistieden lill-Awtorità tippubblika dawk id-dokumenti malajr kemm jista' jkun biex tiġi żgurata sorveljanza u skrutinju pubbliku tal-ġestjoni tagħha;
16. Iqis li l-minuti tal-laqgħat tal-Bord tas-Superviżuri u tal-Gruppi ta' Partijiet Interessati, li huma disponibbli pubblikament, jenħtieġ li jiġu ppubblikati immedjatament wara l-laqgħa biex jitnaqqas il-perjodu ta' massimu ta' tliet xhur bejn il-laqgħat u d-divulgazzjoni tal-minuti, u biex tingħata stampa aħjar tad-diskussjonijiet, tal-pożizzjonijiet u tal-mod kif jivvutaw il-membri; jemmen li l-ħidma ta' kuntatt maċ-ċittadini tal-UE tista' titqawwa wkoll permezz ta' xandir dirett fuq l-internet tal-avvenimenti; jinsab imħasseb dwar il-fatt li partijiet interessati differenti, inkluż il-Parlament Ewropew, m'għandhomx aċċess ugwali għad-dokumenti u l-informazzjoni minn laqgħat interni; jilqa' l-fatt li minn fost l-ASE, l-Awtorità tipprovdi l-iktar livell xieraq ta' divulgazzjoni ta' informazzjoni dwar il-laqgħat tal-persunal tagħha mal-partijiet interessati; huwa tal-fehma li l-Awtorità jenħtieġ li tistabbilixxi mezz sigur għall-informaturi fil-qafas tal-pjan ta' azzjoni tagħha għas-snin li ġejjin;
19. Jieħu nota tal-fatt li l-Awtorità tikkoopera mill-qrib mal-Awtorità Ewropea tal-Assigurazzjoni u l-Pensjonijiet tax-Xogħol u mal-Awtorità Ewropea tat-Titoli u s-Swieq (ESMA) fil-funzjonijiet ta' appoġġ kollha sabiex tnaqqas l-ispejjeż amministrattivi kull fejn possibbli, tisfrutta s-sinerġiji u tikkondividi l-aħjar prattiki; jistenna bil-ħerqa sforzi ulterjuri min-naħa tal-Awtorità biex issaħħaħ il-kooperazzjoni ma' aġenziji deċentralizzati oħra u tnaqqas aktar l-ispejjeż ġenerali u amministrattivi;
21. Jieħu nota tal-fatt li, wara l-eżitu tar-referendum tar-Renju Unit fit-23 ta' Ġunju 2016, l-Awtorità abbozzat valutazzjonijiet tal-impatt għal kull qasam ta' appoġġ, jiġifieri tal-IT, ir-riżorsi umani, l-akkwist, is-servizzi korporattivi u l-komunikazzjoni, li se jiġu aġġornati skont l-iżviluppi;
26. Jisħaq fuq il-fatt li, filwaqt li tiżgura li l-funzjonijiet kollha assenjati lilha jitwettqu bis-sħiħ u fil-ħin, l-Awtorità jenħtiġilha żżomm biss mal-kompiti assenjati lilha mill-Parlament Ewropew u mill-Kunsill; jemmen li l-Awtorità jenħtiġilha tisfrutta bis-sħiħ il-mandat tagħha biex trawwem b'mod effikaċi l-proporzjonalità; jinnota li, meta l-Awtorità tkun awtorizzata tfassal miżuri ta' Livell 2 u 3, din għandha tagħti attenzjoni partikolari, hija u tfassal dawn l-istandards, lill-karatteristiċi speċifiċi tad-diversi swieq nazzjonali, u li l-parteċipanti tas-suq u l-organizzazzjonijiet tal-ħarsien tal-konsumatur ikkonċernati jenħtieġ li jkunu involuti f'fażi bikrija fil-proċess ta' definizzjoni tal-istandards u matul il-fażijiet ta' tfassil u implimentazzjoni;
27. Josserva bi tħassib li l-Awtorità ma teżerċitax bis-sħiħ il-prerogattivi kollha tagħha stabbiliti fil-qafas ġuridiku tagħha; jenfasizza li l-Awtorità jenħtiġilha tiżgura li r-riżorsi huma massimizzati sabiex tissodisfa bis-sħiħ il-mandat ġuridiku tagħha; jinnota f'dan ir-rigward, li jekk tiffoka aktar fuq il-mandat li ngħatalha mill-Parlament Ewropew u mill-Kunsill, dan jista' jwassal biex ir-riżorsi tagħha jintużaw b'mod aktar effiċjenti u biex l-objettivi tagħha jintlaħqu b'aktar effikaċja; jenfasizza li, waqt it-twettiq ta' xogħolha u b'mod partikolari fl-abbozzar tal-istandards tekniċi u tal-pariri tekniċi, l-Awtorità jeħtiġilha li b'mod tempestiv, regolari u komprensiv tinforma lill-Parlament Ewropew u lill-Kunsill dwar l-attivitajiet tagħha;
28. Jirreferi, fir-rigward tal-kummenti l-oħrajn li jakkumpanjaw id-deċiżjoni tiegħu dwar il-kwittanza, li huma ta' natura orizzontali, għar-riżoluzzjoni tiegħu ta' [xx xxxx 2017](11) [dwar il-prestazzjoni, il-ġestjoni finanzjarja u l-kontroll tal-aġenziji].).
Rapporteur għal opinjoni: Sander Loones
1. Jissottolinja li r-rwol tal-EBA huwa essenzjali biex jiġu favoriti applikazzjoni konsistenti tad-dritt tal-Unjoni u koordinament aħjar fost l-awtoritajiet nazzjonali u biex jiġu żgurati stabbiltà finanzjarja, trasparenza, swieq finanzjarji integrati aħjar u aktar sikuri, kif ukoll livell għoli ta' ħarsien tal-konsumatur u prattiki ta' superviżjoni konverġenti f'dan is-settur;
2. Jirrikonoxxi li, fil-fehma tal-Qorti tal-Awdituri, it-tranżazzjonijiet tal-EBA li fuqhom huma bbażati l-kontijiet annwali għas-sena li ntemmet fil-31 ta' Diċembru 2015 huma legali u regolari fl-aspetti materjali kollha; jinnota, madankollu, li l-valutazzjoni tal-Qorti tal-Awdituri hija qasira ħafna u toffri ftit suġġerimenti biex titjieb l-effiċjenza fil-ġestjoni tal-baġit tal-EBA;
3. Ifakkar li l-Parlament Ewropew serva ta' forza motriċi għall-istabbiliment ta' Sistema Ewropea ta' Superviżjoni Finanzjarja (SESF) ġdida u komprensiva, inklużi t-tliet Awtoritajiet Superviżorji Ewropej (ASE), biex tiġi żgurata sistema ta' superviżjoni finanzjarja aħjar wara l-kriżi finanzjarja;
4. Jikkonstata l-kuntratt ta' kiri (lease) tal-EBA, li jagħlaq fit-8 ta' Diċembru 2026, iżda li jinkludi klawsola ta' rexissjoni wara sitt snin, li tattiva penali ekwivalenti għal 16-il xahar kera, jiġifieri EUR 3 246 216; jistieden lill-ABE tikkalkula l-konsegwenzi u l-kostijiet potenzjali kollha tal-Brexit u b'mod partikolari l-kostijiet marbuta ma' trasferiment tas-sede; iqis li l-kontijiet tal-2016 jenħtieġ li jiddivulgaw totalment kull kost ta' rilokalizzazzjoni futur; jistieden lill-EBA tkun trasparenti mal-partijiet interessati kollha fir-rigward ta' kunsiderazzjonijiet b'rabta ma' kwalunkwe rilokalizzazzjoni futura;
5. jisħaq fuq l-importanza li jkunu żgurati effiċjenza, prijoritizzazzjoni u livell adegwat fir-rigward tal-allokazzjoni tar-riżorsi; iqis, f'dan ir-rigward, li t-tnaqqis inizjali tal-baġit ma kellux ikun implimentat permezz tal-posponiment tal-pubblikazzjoni tal-istandards u tal-linji gwida jew permezz tat-tnaqqis fil-parteċipazzjoni fil-gruppi ta' ħidma tal-BCBS; jenfasizza li kull żieda potenzjali fil-mezzi tal-EBA trid tkun akkumpanjata minn miżuri ta' prijoritizzazzjoni adegwati; jissuġġerixxi li, hekk kif ix-xogħol tal-EBA qiegħed jinbidel dejjem aktar minn kompiti leġiżlattivi għal konverġenza superviżorja u infurzar, il-baġit tal-EBA u l-persunal għandhom jiġu allokati kif meħtieġ;
6. Jisħaq fuq il-fatt li, filwaqt li tiżgura li l-funzjonijiet kollha assenjati lilha jitwettqu bis-sħiħ u fil-ħin, l-EBA għandha żżomm biss mal-kompiti assenjati lilha mill-Parlament Ewropew u mill-Kunsill; jemmen li l-EBA għandha tisfrutta bis-sħiħ il-mandat tagħha biex trawwem b'mod effikaċi l-proporzjonalità; jinnota li, meta l-EBA tkun awtorizzata tfassal miżuri ta' Livell 2 u 3, għandha tagħti attenzjoni partikolari, hija u tfassal dawn l-istandards, lill-karatteristiċi speċifiċi tad-diversi swieq nazzjonali u li l-parteċipanti tas-suq u l-organizzazzjonijiet tal-ħarsien tal-konsumatur ikkonċernati għandhom ikunu involuti f'fażi bikrija fil-proċess ta' definizzjoni tal-istandards u matul il-fażijiet ta' tfassil u implimentazzjoni;
7. Josserva bi tħassib li l-EBA ma teżerċitax bis-sħiħ il-prerogattivi kollha tagħha stabbiliti fil-qafas ġuridiku tagħha; jenfasizza li l-EBA għandha tiżgura li r-riżorsi huma massimizzati sabiex tissodisfa bis-sħiħ il-mandat ġuridiku tagħha; jinnota f'dan ir-rigward, li jekk tiffoka aktar fuq il-mandat li ngħatalha mill-Parlament Ewropew u mill-Kunsill, dan jista' jwassal biex ir-riżorsi tagħha jintużaw b'mod aktar effiċjenti u biex l-objettivi tagħha jintlaħqu b'aktar effikaċja; jenfasizza li, waqt it-twettiq ta' xogħolha u b'mod partikolari fl-abbozzar tal-istandards tekniċi u tal-pariri tekniċi, l-EBA jeħtiġilha li b'mod tempestiv, regolari u komprensiv tinforma lill-Parlament Ewropew u lill-Kunsill dwar l-attivitajiet tagħha;
8. Jikkonstata l-baġit emendat b'EUR 1 904 000 bil-għan li tissaħħaħ il-lira sterlina matul l-2015; isostni talba li saret mill-EBA biex jitnaqqas il-baġit tal-2016 fid-dawl tal-fluttwazzjonijiet 'l isfel tar-rata tal-kambju GBP-EUR;
9. Jikkonkludi li l-arranġament ta' finanzjament tal-EBA għandu jiġi rivedut; jistieden lill-Kummissjoni teżamina l-possibilità li timmodifika l-arranġament ta' finanzjament attwali billi ddaħħal, b'mod xieraq u proporzjonat, drittijiet kalibrati mħallsa mill-parteċipanti tas-suq possibbilment bħala sostituzzjoni parzjali tal-kontributi tal-awtoritajiet nazzjonali kompetenti filwaqt li jkunu żgurati l-awtonomija u l-azzjoni ta' superviżjoni tagħha;
10. Iqis li l-minuti tal-laqgħat tal-Bord tas-Superviżuri u tal-Gruppi ta' Partijiet Interessati, disponibbli pubblikament għandhom jiġu ppubblikati aktar rapidament biex jitnaqqas il-perjodu latenti attwali ta' massimu ta' tliet xhur bejn il-laqgħat u d-divulgazzjoni tal-minuti, u li dawn għandhom joffru stampa aħjar tad-diskussjonijiet, tal-pożizzjonijiet u tal-imġiba tal-vot tal-membri; jemmen li l-ħidma ta' kuntatt maċ-ċittadini tal-UE tista' titqawwa wkoll permezz tax-xandir dirett fuq l-Internet tal-avvenimenti; iqis deplorevoli li partijiet interessati differenti, inkluż il-Parlament Ewropew, fil-fatt m'għandhomx aċċess ugwali għad-dokumenti u l-informazzjoni minn laqgħat interni; jilqa' l-fatt li minn fost l-ASE, l-EBA tipprovdi l-iktar livell xieraq ta' divulgazzjoni ta' informazzjoni dwar il-laqgħat tal-persunal tagħha mal-partijiet interessati; huwa tal-fehma li l-EBA għandha tistabbilixxi mezz sigur għall-informaturi fil-qafas tal-pjan ta' azzjoni tagħha għas-snin li ġejjin.
ĠU C 449, 1.12.2016, p. 72.
ĠU L 331, 15.12.2010, p. 12
Testi adottati ta' dik id-data, P[8_TA(-PROV)(2017)0000].